钦定古今图书集成/方舆汇编/职方典/第1182卷 > 《黄州刺史谢上表》杜牧
## 钦定古今图书集成/方舆汇编/职方典/第1182卷 > 《黄州刺史谢上表》杜牧

臣某言：“臣奉某月日敕旨，自某官授臣黄州刺史，以
某月日到任上讫。臣某诚惶诚恐，顿首顿首。”臣自出
身以来，任职使府，虽有官业，不亲治人。及登朝四任，
皆参台阁，优游无事，止奉朝谒。今者蒙恩，擢授刺史，
专断刑罚，施行诏条。政之善恶，唯臣所系。素不更练，
兼之愚昧。一自到任，忧愓不胜。动作举止，唯恐罪悔。
伏以黄州在大江之侧，云梦泽南，古有夷风，今尽华
俗。户不满二万，税钱才三万贯。风俗谨朴，法令明具，
久无水旱疾疫，人业不耗。谨奉贡赋，不为罪恶。臣虽
不肖，亦能守之。然臣观东汉光武、明帝，称为明主，不
信德教，专任刑名，二主相继，联五十年，当时以深刻
刺举，号为称职。治古之风废，俗吏之课，高于此时。循
吏卫飒、任延、王景、鲁恭、刘宽、陈宠之徒，止一县宰，独
能不徇时俗，自行教化，唯德是务，爱人如子，废鞭笞
责削之文，用忠恕抚字之道，百里之内，勃生古风。凡
违众背时，徇古非今，王者公侯尚难其事，岂一县宰
能移其俗？此盖人为治古之人，法为一时之法，以治
古之教，教之即治古“之人；以一时之法，齐之即一时
之人。”国家自有天下以来，二百三十馀年间，专用仁
恕，每后刑罚。是以内难外难，作者相继。土地甲兵，权
柄号令，尽非我有，终能擒之。此实恩泽慈爱，入人骨
髓，俗厚风古，不可动摇。今自陛下即位以来，重罪不
杀，小过不问，普天之下，蛮貊之邦，有罹艰凶，一皆存
恤。圣明睿哲，广大慈恕，远僻隐厄，无不欢戴。受十四
圣之生育，张二百四十年之基宇。臣于此际，为吏长
人，敢不遵行《国风》，彰扬至化。小大之狱，必以情恕，孤
独鳏寡，必躬问抚。庶使一州之人，知上有仁圣。天子
所遣刺史，不为虚受。蒸其和风，感其欢心。庶为瑞为祥，为歌为咏，以俾盛业，流乎无穷。在臣心“之则然，岂
材术之能及。”无任感激悃恳，血诚之至。谨奏。